‘Kampvegter vir inenting’ glo dood weens Covid’n Skermskoot van die video waarin Iris Adams (64) in Februarie vanjaar verskyn het. Iris Adams (64), die eerste gesondheidswerker wat in Februarie vanjaar by die Karl Bremer-hospitaal in die Wes-Kaap teen Covid-19 ingeënt is, is op 14 September dood, glo weens komplikasies wat met dié virus verband hou. Adams het op 24 Februarie vanjaar in ŉ video op die departement se Facebook-blad verskyn, kort nadat sy teen die koronavirus ingeënt is. “Ek het pas die entstof ontvang. Ek voel goed. Ek wil almal aanmoedig om hul inenting te gaan kry,” het sy destyds in die video gesê. Shimoney Regter, ŉ woordvoerder by die departement van gesondheid in dié provinsie, het Adams se dood aan Maroela Media bevestig en volgehou dat haar afsterwe geensins met die inenting verband hou nie. Die presiese omstandighede van haar dood is egter nie bekendgemaak nie. “Sy was ŉ gewaardeerde lid van die Karl Bremer-hospitaalspan en ŉ kampvegter vir ons inentingsprogram. Sr. Adams is nié weens die entstof oorlede nie,” het Regter aan Maroela Media gesê. “Ons moedig lede van die gemeenskap aan om hul inentings te kry, aangesien dit die beste verdediging teen die virus is en ernstige siekte, hospitalisasie en dood weens Covid-19 verminder.” Dr. Cloete Jansen van Vuuren, ŉ spesialis in die behandeling van oordraagbare siektes, sê dat daar selfs in studies enkele mense is wat ten spyte van ŉ inenting steeds aan Covid-19 dood is. Hy sê dat faktore soos ouderdom en onderliggende siektetoestande kan veroorsaak dat mense nie goeie teenliggaampies teen die virus produseer wanneer hulle die inenting ontvang nie. “Die kans bestaan steeds dat jy die virus kan opdoen, veral hoe meer tyd ná jou inenting verloop. “Dit bly egter die moeite werd om ingeënt te word, aangesien die entstof meer as 80% beskerming teen ernstige siekte of selfs dood weens Covid-19 bied.” Boonop, sê Jansen van Vuuren, dra mense wat die inenting ontvang ook tot die beskerming van die klein persentasie mense by wat nie sterk teenliggaampies teen die virus produseer nie. “Daar is genoeg navorsing en bewyse dat mense wat die entstof ontvang het, ook minder aansteeklik is. Diegene wat ingeënt is, is ook vir ŉ korter tydperk aansteeklik. Dus, deur ingeënt te word beskerm jy nie net jouself nie, maar ook ander mense wat nie ŉ goeie reaksie op die entstof het nie.”